b'\n_START_ARTICLE_\nVi\xc5\xa1eslav\n_START_PARAGRAPH_\nVi\xc5\xa1eslav je bio knez primorskih Hrvata, na podru\xc4\x8dju Primorske Hrvatske oko godine 800., premda se ne zna koliko je podru\xc4\x8dje bilo pod njegovom vla\xc5\xa1\xc4\x87u._NEWLINE_Nakon \xc5\xa1to su porazili avarsku dr\xc5\xbeavu i pokorili hrvatska plemena koja su \xc5\xbeivjela u staroj Panoniji, Franci su \xc4\x8dini se odlu\xc4\x8dili osvojiti i prostore Dalmacije kojom je vladao knez Vi\xc5\xa1eslav. Tako frana\xc4\x8dki markgrof Erik, gospodar Istre, Furlanske i drugih zemalja, kre\xc4\x87e sa svojom vojskom prema Primorskoj Hrvatskoj, te god. 799. dolazi do Tarsatike kraj Rijeke (Opsada Trsata), gdje se u "Frana\xc4\x8dkim ljetopisima" (Annales regni Francorum) za njega ka\xc5\xbee da je poginuo u zasjedi. Povjesni\xc4\x8dari jo\xc5\xa1 uvijek raspravljaju koje je naravi bila ta bitka i tko je zapravo ubio Erika. Neki dr\xc5\xbee da su to bili Hrvati (Ra\xc4\x8dki, Nada Klai\xc4\x87, Lujo Margeti\xc4\x87, Neven Budak), drugi da su to bili avarsko-slavenski izaslanici koji su na taj na\xc4\x8din htjeli sprije\xc4\x8diti odlazak Erika u borbu protiv njih (Nenad Labus), a postoji i mi\xc5\xa1ljenje da se radi o Bizantincima (Ivo Goldstein)._NEWLINE_Ipak do god. 803. kad je Vi\xc5\xa1eslav vjerojatno ve\xc4\x87 bio mrtav, Primorska Hrvatska priznaje vrhovnu fran\xc4\x8dku vlast (800. je Karlo Veliki u Rimu okrunjen za cara).'